《写孝经诗》
清代·潘德舆

忆我为儿时，家塾在堂隅。日昳读书罢，归时慈母娱。

八岁就外傅，《鲁论》初咿唔。九岁五经毕，文义颇不疏。

十岁读《礼经》，古句忘崎岖。十一背慈训，茕茕失母乌。

十二出门游，奔走能跨驴。是时从大人，来往神愉愉。

大人授《孝经》，命儿自写书。儿写书不成，满纸如墨猪。

左右反覆视，心气惨不舒。低头清泪落，仰头但嗟吁。

大人顾谓儿，儿心一何愚。写书非大难，儿心姑徐徐。

心定手不误，尔盍仰视予。侵晨执笔写，写成日裁晡。

儿乃破涕笑，喜笑东西趋。取书呼儿来，此书义当摅。

读书读其义，此书学根株。儿默听此教，跪受当前除。

朝夕执书读，爱重同球图。读罢藏之笥，亵见惧点污。

儿今又写书，写书忽痛呼。儿有六岁儿，儿已十年孤。

昔时一卷书，岁时常宝储。今日写此帙，吞声泪沾裾。

昔写今亦写，今日迥自殊。昔泣今亦泣，两泣不相如。

昔写虽丑恶，嬉戏称凤雏。今写好似昔，谁与正瑕瑜。

昔泣实恃爱，貌郁神不痡。今泣复何益，泪眼空为枯。

哀哉一卷书，写罢还踟蹰。儿亦呼其儿，学不在五车。

但求孝悌性，敬爱理不虚。亦不在荣达，名誉播九区。

但求守吾身，战战保发肤。儿有弱小甥，神采清且都。

七岁痛陟岵，似续守门闾。此书大义在，此诗非烦纡。

儿复呼其儿，试诵与尔姑。尔姑闻此诗，哀痛犹茹茶。

尔内外兄弟，敬谨相友于。立身与显亲，毋苦不肖吾。

作者简介：潘德舆（1785～1839）清代诗文家、文学评论家。字彦辅，号四农，别号艮庭居士、三录居士、念重学人、念石人，江苏山阳（今淮安）人。性至孝，屡困州举。道光八年，年四十余，始举乡榜第一。大挑以知县分安徽，未到官卒。诗文精深，为嘉、道间一作手。有《养一斋集》。弟子以鲁一同最著名。